  Виталий Пронин Аспӧртэмлыко спасательной операция ортчиз Дэбес черкогурт дорын. Пӧйшурасьёс но чорыгасьёс быронлэсь утизы кыкто койыкпиосты. Дэбес ёросын утизы койыкпиосты.Кезысь Алексей Ложкин Чупчи шур дуре, Дэбес черкогурт доры, чорыганы мынэм. Ярдуре лыктыса, зол бӧксэм куараез кылэм, матэгес вуыса, адӟем, туж меӵ ярдур улын 2 пичи койыкъёс кыллё шуыса. Соку ик жингыртэм черкогуртысь тылпу кысӥсьёслы. Нош соосыз ивор сётӥллям ёросысь Пӧйшурасьёслэн но чорыгасьёслэн огазеяськоназы.Солэн кивалтӥсез Сергей Мошкин верамъя, койыкпиос анаенызы ӵош Чупчи вамен уяса потӥллям. Анайзы 4 метр ӝужда туж меӵ ярдуртӥ тубыны быгатэм, нош кыктоосызлэн ӟигарзы тырмымтэ. Вылтуссыя ик валаны луэ, соос кылем уйин гинэ вордскемын ай шуыса, гогыоссы но куасьмыса вуттӥллямтэ, маде Сергей Мошкин. Паймымон, пе, кызьы шур вамен потыны кужымзы тырмем.Пӧйшуръёсты поттыны лыктэмъёс сьӧразы тубат вайиллям. Со кузя васькыса, одӥгзэ койыкпиез кутыса вутто, нош мукетыз кышкатске но Чупчи шурлэн мукет палаз выльысь уяса потэ. Ярам, сопал ярдураз чорыгась воргорон катьтэммем койыкпиез кутыса вуттэм. Анайзы пиоссэ куштымтэ. Ярдурын бергакумы но, ялан чакласькыса улоно луиз, пе. Кӧня ке пол тэльысь потам, пиосыныз ялан ваче бӧксыса улӥллям. Койык пиоссэ утьыкуз туж лек луэ. Азь пыдыныз ӵыжыса, гондырез виемзэ но тодӥсько, вера пӧйшурась. Воргоронъёс кыктоосты тэль дуре нуизы, ог 10-15 минут улыса, соосты анайзы сьӧраз валтыса кошкем.Кыр пӧйшуръёсты шедьтыса доре нуыны уг яра, сӧсырмемын ӧвӧл ке, эрике кельтоно, валэктэ ёросысь Пӧйшурасьёслэн но чорыгасьёслэн огазеяськонзылэн кивалтӥсез С. Мошкин. Асьмеос, оло, анайзэс ум но адӟиське, нош соос ог-огзэс шӧдо, кыло. Адями кошкиз ке, пӧйшур семья одно ик ӵош кариськоз. Нош анайзылэсь люкыса, покчиос кулыны но быгато.Эдуард СтепановТуспуктӥз Сергей Мошкин  